text: Asylansøgere sultestrejker
  24 maj 2012 kl. 11.33
  Kurdiske asylansøgere fra Syrien er gået i sultestrejke på flere asylcentre. Blandt andet i Jelling.
  Her har 13 asylansøgere ikke indtaget fast føde i den seneste uge.
  Flertallet af de sultestrejkende har fået afslag på asyl, men de kan ikke sendes hjem på grund af urolighederne i Syrien. Dertil kommer, at en del af dem er statsløse, da kurdere i Syrien hidtil har haft svært ved at få statsborgerskab. De har i gennemsnit ventet på asyl i Danmark i to et halvt år.
  Også kurdere i asylcentre i Brovst, Hanstholm, Sandholm, Sigerslev, på Langeland og Stevns samt afviste asylansøgere, der er flyttet ind i Stefanskirken på Nørrebro i København, sultestrejker.
  Dansk Folkepartis udlændingeordfører Martin Henriksen siger, at regeringen ikke skal bøje sig for kravene om at få asyl.
  - Jeg har kaldt justitsminister Morten Bødskov (S) i samråd om sagen for at sikre, at regeringen ikke bøjer sig for det emotionelle afpresningsforsøg fra de afviste og nu forhenværende asylansøgeres side, oplyser han.
  